Comrades-kampioen in 'baie pyn' ná aanval | Maroela Media
Nick Bester in die hospitaal. Foto: Sharon Bester
Nick Bester, die gewese Comrades-kampioen wat Sondag aangeval en erg aangerand is terwyl hy geoefen het, is Maandag na die hoësorgeenheid vir hartpasiënte oorgeplaas.
Bester is Sondagoggend ná sy aanval in die Life Eugène Marais-hospitaal se intensiewe sorgeenheid in Pretoria opgeneem, maar sy toestand het intussen versleg.
Volgens sy seun, Shaun-Nick, is sy pa by sy bewussyn, maar het hy baie pyn.
"Die dokters het vanoggend gebel om ons in te lig dat hulle hom na die hartversorgingseenheid gaan oorplaas. Sy liggaam is glo besig om sy spiere af te breek om die wonde te probeer herstel. Dit veroorsaak baie spanning op sy liggaam," sê Shaun-Nick.
Bester het Sondag omstreeks 08:30 in die Magaliesberg noord van Pretoria vir 'n komende kompetisie geoefen toe hy aangeval is. Maroela Media het vroeër berig hy is deur drie aanvallers van agter af oorval en met 'n klip teen die kop geslaan. Die mans het hom vasgebind en erg aangerand. Hy moes ná die aanval op sy rug teen die berg afseil om hulp te kry.
Nick Bester kort nadat hy aangeval is. Foto: Sharon Bester
Shaun-Nick vertel die mans het sy pa verskeie kere met 'n mes oor sy lyf gesteek. Die been bokant sy linkeroog, drie ribbes en sy wangbeen is gebreek.
"Die vel oor sy enkels waar hy vasgebind was, is af," sê Shaun-Nick.
Bester het glo sy vuurwapen by hom gehad ten tyde van die aanval, maar die aanvallers het hom daarmee aangerand. Shaun-Nick sê sy pa is se selfoon, vuurwapen en bankkaarte is tydens die aanval gesteel. "Die aanvallers het hom gedwing om sy bankkaarte se PIN vir hulle te gee."
Volgens Shaun-Nick is die familie geskok oor Bester se aanval. Shaun-Nick sê hy lê self omtrent elke dag daardie roete alleen met sy fiets af. Hy is 'n professionele bergfietsryer.
Die familie kan Bester moontlik Maandag vinnig in die hospitaal gaan besoek.
Bester is tans die bestuurder van die Nedbank-hardloopklub.
Hy is in 2010 ook aangeval terwyl hy geoefen het. Tydens dié voorval is Bester van sy fiets afgegooi en aangerand waarna die aanvallers met sy duur bergfiets op die vlug geslaan het.
Comrades-marathon Gauteng In die nuus
Soos al telkens gesien is met kommentaar op MM….het nie meer worde vir die land nie! As 'n man nie meer veilig op die pad is terwyl hy oefen, wat meer 'n vrou? Daar is net een uitweg en dit is om in groepe te oefen. Nog 'n vryheid van ons wegenee Sal die dag kom dat die enigste plek ons kan veilig oefen in 'n
gimnasium sal wees?
Ek raak skoon naar as ek lees hoe onveilig hierdie land van ons is…waar en wanneer gaan daar 'n einde wees ?? Skokkend !!
ALL NATIONAL CRIMINALS – TERRORISTE / RASSISTE / MOORDENAARS / STAATS KAPING – Dit is waarmee die mense van Suid Afrika moet leef .
Sjoe so jammer oor die voorval, spoedige herstel.
Nog 'n voorbeeld van uitsonderlike braafheid van ons land se inwoners. Geen konsekwensies van onder na bo. Skud net jou kop.